**ОТЧЕТ за осъществената контролна дейност от РИОСВ**

**през м. юли 2017 г.**

***Кратка обобщена информация за осъществената контролна дейност за месец юли 2017 г. и резултати от извършената контролна дейност.***

През месец юли 2017 г. от експертите на 16-те регионални инспекции по околната среда и водите (РИОСВ) са извършени 1 817 проверки на 1 644 обекта. В рамките на осъществения контрол от РИОСВ са дадени 540 предписания за отстраняване на констатирани нарушения и предприемане на мерки.

За констатирани административни нарушения на Закона за опазване на околната среда (ЗООС) и специалните закони по опазване на околната среда са съставени 75 бр. актове (АУАН), от които 5 са за констатирано неизпълнение на дадени предписания. Издадени са 50 бр. наказателни постановления (НП), с които са наложени глоби и имуществени санкции на обща стойност 270 700 лв.

Наложени са и 21 бр. санкции по реда на чл. 69 от ЗООС – за констатирани наднормени замърсявания на компонентите на околната среда (води и въздух). Постъпилите суми по наложени глоби и санкции са 647 922 лв.

За периода са приложени и 5 бр. принудителни административни мерки (ПАМ) за спиране/ограничаване на дейности/инсталации.

***Акценти от извършената месечна контролна и административно наказателна дейност.***

* Контролен мониторинг на обекти, с издадени разрешителни за ползване на воден обект за заустване на отпадъчни води и комплексни разрешителни;
* Проверки по спазване на режимите в защитените територии;
* Проверки по спазване изискванията на *Закона за управление на отпадъците* (ЗУО)

***Кратък анализ на постигнатите резултати в областта на опазване на околната среда, от осъществената контролна дейност***

Акцент в контролната дейност през месец юли са проверките с емисионен контрол на заустваните от обектите отпадъчни води.

Продължава засиления контрол на заустванията от обекти, потенциални замърсители на Черно море. През месец юли са извършени проверки на канализационни системи на черноморските общини, както и на преместваеми обекти, разположени на морските плажове. От РИОСВ Бургас и Варна своевременно е реагирано по всеки постъпил сигнал за замърсяване на Черно море. осъществен е контрол на състоянието и правилната експлоатация на пречиствателните съоръжения и контрол на аварийните изпускания на отпадъчни води. За установени несъответствия/ нарушения на законодателството по опазване на околната среда, са дадени съответните предписания към операторите на съоръженията, концесионерите на плажовете и др. Дадените предписания, са предимно за почистване на резервоари за отпадъчни води със запълнен обем и представяне на документи удостоверяващи транспортирането на отпадъчни води, за почистване на плажната ивица.

За установени превишения на ИЕО определени в разрешителното за ползване на воден обект за заустване на отпадъчни води в повърхностни води, в рамките на осъществения от РИОСВ емисионен контрол на заустванията от обекти, формиращи производствени отпадъчни води, от РИОСВ Бургас са съставени АУАН на община Поморие и на „Млечна промишленост Маноя” ООД. От екоинспекцията са наложени 6 бр. текущи месечни санкции, в общ размер на 1 680 лв., на: община Приморско (за канализационна система гр. Китен – гр. Приморско), „Комплектстрой” ЕООД (за канализационна система на Вилно селище „Лилиите”, община Созопол), “Идън девелъпментс” АД (за канализационна система на Жилищен комплекс „Райска градина”, гр. Свети Влас, община Несебър), „Парадайз бийч” АД (за канализационна система на Хотелски комплекс „Парадайз бийч”, гр. Свети Влас, община Несебър), община Поморие (за канализационна система на гр. Поморие) и община Малко Търново (за канализационна система на с. Граматиково, община Малко Търново). От РИОСВ Пловдив е наложена текуща месечна санкция в размер на 722 лв. на ЕТ „Бонитрекс-Наско Бончев“, гр. Пловдив. От РИОСВ Монтана е наложена текуща санкция в размер на 1 626 лв., на дружество „Кнауф България“ ЕООД – Предприятие за производство на гипсофазерни плочи, гр. Видин. От РИОСВ Хасково е издаден АУАН на „Каменица“ АД – Пивоварен завод, гр. Хасково за изпускане на отпадъчни води, които не отговарят на ИЕО, а за неподдържане необходимото качество на заустваните в дере пречистени отпадъчни води от дейността на РДНО „Тева“, от РИОСВ Перник е наложена имуществена санкция на община Перник, в размер на 1000 лв. От РИОСВ Шумен е санкционирано "Камаджиев милк" ООД, с. Крива река, общ. Никола Козлево с месечна санкция в размер на 817 лв. за превишение на ИЕО, дадени в Разрешителното за заустване.

За установено от РИОСВ Бургас неизпълнение на условия от издаденото от БДЧР разрешително за заустване, на община Айтос и община Созопол са наложени имуществени санкции, всяка в размер на 2 000 лв.

През месец юли, във връзка с нарушение на *Закона за водите* – осъществяване на дейност без приети по установеният ред пречиствателни съоръжения, на дружество „Наталия“ ООДе наложена имуществена санкция, на стойност 500 лв. (РИОСВ Хасково).

За това, че не е представило доклад за изпълнение на условията в разрешително за заустване на отпадъчните води в повърхностен воден обект, от РИОСВ Плевен е наложена имуществена санкция на „Радослава Добревска“ ЕООД, в размер на 500 лв.

През месец юли, от РИОСВ са извършени проверки по постъпили сигнали (за умряла риба, изтичане на дренажни води от водоем „богати разтвори“, замърсяване на водни обекти и др.). Предприети са мерки за преустановяване на замърсяванията.

От експерти на РИОСВ Враца е извършена последваща проверка на МВЕЦ „Луна“, собственост на „Ботуня Енерджи“ ООД, гр. Мездра и река Ботуня в землището на с. Ботуня, общ. Криводол за проследяване състоянието на реката след допуснатото замърсяване през м. септември 2016 г. Констатирано е, че реката и коритото са видимо чисти без следи от замърсяване. Централата работи в нормален режим. През рибния проход е осигурено протичането на екологичен минимум за нормалното функциониране на водните екосистеми.

През месец юли от регионалните инспекции са извършени проверки на обекти, генериращи отпадъци и на фирми, извършващи дейност с отпадъци (транспортиращи или третиращи отпадъци), притежаващи документи по чл. 35 от ЗУО. Един от акцентите от извършената месечна контролна дейност са проверките на дружества, извършващи дейности с отпадъци от черни и цветни метали (ОЧЦМ), излезли от употреба моторни превозни средства (ИУМПС), излязло от употреба електрическо и електронно оборудване (ИУЕЕО) и други опасни и неопасни отпадъци.

В резултат на осъществения контрол, от РИОСВ Велико Търново са наложени общо две имуществени санкции за нерегламентирана дейност с ИУМПС – с 3000 лв. е санкционирано „Аутоспринт“ ЕООД, гр. Горна Оряховица (за нерегламентирано съхраняване на излязло от употреба МПС), а фирма ЕТ „Калоян Дончев“, гр. Габрово, със 7 000 лв. (за третиране на отпадъци, съхранявайки ИУМПС с цел разкомплектоване, без разрешение). От РИОСВ Плевен е наложена имуществена санкция, в размер на 3 000 лв., на „Металика 2010“ ЕООД, гр. Плевен за това, че извършва дейности по събиране, съхраняване и разкомплектоване на ИУМПС, компоненти и материали от тях на неразрешени за това места.

За подобно нарушение – нерегламентирано съхраняване на ИУМПС, от РИОСВ Перник са глобени две физически лица, с общ размер на глобите – 1 900 лв., а от РИОСВ Плевен е санкционирано с 1 400 лв. физическо лице от с. Опанец. Във връзка с извършено от дружество „Онер Транс“ ООД, с. Стремци, община Кърджали, подобно нарушение – нерегламентирано третиране на неопасни отпадъци, от инспекцията е наложена имуществена санкция на стойност 1 400 лв.

За извършване на дейности с отпадъци без издаден регистрационен документ по реда ЗУО, от РИОСВ София е наложена имуществена санкция на „Розмари Консулт 2015” ЕООД, в размер на 10 000 лв,

За неводене на отчетност за образувани производствени и/или опасни отпадъци съгласно Закона за управление на отпадъците (ЗУО) от РИОСВ Велико Търново е съставен АУАН „Дунав лизинг“ ЕАД, а на физическо лице е наложена глоба в размер на 2 000 лв. за липса на изградено съоръжение за торов отпадък на обект „Кравеферма“, находяща се в с. Богатово, община Севлиево).

За установено извършване на нерегламентирано изгаряне на отпадъци, от РИОСВ Стара Загора е съставен АУАН на ,,Сила’’ АД, гр. Ямбол, а от РИОСВ Варна е глобено физическо лице с 2 000 лв.

През месец юли, от регионалните инспекции са извършени проверки по постъпили жалби и сигнали, относно образувани нерегламентирани сметища. В резултат, от РИОСВ Велико Търново е съставен акт за установяване на административно нарушение (АУАН) на кмета на с. Деляновци, община Свищов и на кмета на с. Раданово, община Полски Тръмбеш. След постъпил в РИОСВ Хасково сигнал за нерегламентирано изхвърляне на отпадъци в землището на с. Плазище, община Джебел е извършена проверка „на място“, при която е установено, че община Джебел използва собствен имот за претоварване на битови отпадъци преди тяхното транспортиране за обезвреждане до Регионален център за управление на отпадъците – гр. Кърджали. Дадено е предписание за незабавното спиране на събирането и съхранението на отпадъци в посочения имот и организиране на тяхното извозване до регионалното депо.

От РИОСВ Смолян са извършени проверки по постъпили сигнали за образувано нерегламентирано сметище от битови и строителни отпадъци в с. Стойките, община Смолян в района около гробищния парк. При проверката е констатирано нерегламентирано изхвърляне на битови и строителни отпадъци в землището на селото. Дадено е предписание на кмета на населеното място за почистване на отпадъците, и е изпратена покана до кмета на селото за съставяне на АУАН. Другата проверка е за изхвърлени строителни отпадъци в коритото на реката в с. Полковник Серафимово, община Смолян. От извършената проверка е установено, че в долната част на селото до моста се извършва разрушаване на стара къща. При разрушаването е допуснато замърсяване на коритото на реката със строителни отпадъци, на площ около 4 кв.м. Още в момента на проверката е извършено почистване на отпадъците. Дадено е предписание с постоянен срок на собственика на сградата, да не допуска замърсяване на коритото на реката.

От експерти на РИОСВ Пазарджик са извършени проверки за чистотата на речните легла и за чистотата на общинската и републиканска пътна мрежа. При проверка по сигнал за замърсяване с отпадъци на реката в с. Црънца, община Пазарджик не е констатирано наличие на нерегламентирани сметища и изхвърлени големи количества отпадъци в речното легло, но има замърсяване на р. Каркария с леки фракции битови отпадъци – опаковки от хартия и пластмаса. От РИОСВ Пазарджик е дадено предписание за почистване на замърсения участък на реката в регулацията на селото. Извършена е проверка в община Велинград, на р. Чепинска, в района на индустриалната зона и на р. Мътница, при която е установено, че са предприети мерки за контрол и почистване на речните легла от страна на общинската администрация. Замърсявания с отпадъци в проверените участъци не бяха установени.

 За непредприети мерки за предотвратяване изхвърлянето на отпадъци на неразрешени за това места в нарушение на Закона за управление на отпадъците са наложени глоби, всяка по 3 000 лв., на кметовете на общини: Ветрино, с. Дончево (РИОСВ Варна), Хисаря и Марица (РИОСВ Пловдив). За същото нарушение от РИОСВ Русе е съставен АУАН на кмета на община Ветово.

При проверки по изпълнение на дадени предписания, във връзка с експлоатацията на общинските депа в с. Лесичово и гр. Велинград е установено, че дадени предписания с постоянен срок се изпълняват. В гр. Велинград са почистени замърсени със смесени битови отпадъци терени край обслужващия път на общинското депо. Не са констатирани ново замърсяване в почистения район. Експерти от РИОСВ Плевен са участвали в комисия за приемане на междинен етап от изпълнението на техническата рекултивация съгласно проект „Закриване и рекултивация на старо градско сметище, гр. Ловеч“, финансиран от ПУДООС.

Друг акцент в контролната дейност през отчетния период е проведения от регионалните инспекции текущ контрол по изпълнение изискванията на *Наредба № 16/1999г. за ограничаване емисиите на летливи органични съединения при съхранение, товарене или разтоварване и превоз на бензини*. Във връзка с изпълнение изискванията на горецитираната Наредба, при извършена проверка от РИОСВ Перник е установено, че бензиноколонката на „ГЛД ГРУП“ ООД – бензиностанция в гр. Дупница не е оборудвана със система, съответстваща на етап II на улавянето на бензинови пàри (УБП). Предприети са административно-наказателни мерки за установеното нарушение – на дружеството е съставен АУАН. извършена проверка на. При извършени от РИОСВ Хасково планови проверки на две бензиностанции: „Олимпик Ойл“ ЕООД – гр. Димитровград, и „ВМ 63“ ЕООД – обект с. Върбица, е констатирано несъответствие със законодателството в областта на опазване чистотата на атмосферния въздух. На операторите на двете бензиностанции са дадени предписания за извършване на измерване на ефективността на УБП на системата, съответстваща на етап II на УБП, а резултатите да се нанесат в дневника за състоянието на системата. За изпълнението на дадените от инспекцията предписания предстоят проверки на двата обекта. От директора на РИОСВ Враца са издадени Заповеди за прилагане на принудителна административна мярка на бензиностанция на „Специал Ойл“ ООД, гр. Бяла Слатина, обл. Враца; на бензиностанция на „Юлита – Б“ ООД, с. Алтимир, общ. Бяла Слатина, обл. Враца; на бензиностанция на „Авто – 2002“ ООД, с. Бели Извор, общ. Враца. Приложената принудителна административна мярка по ЗЧАВ, се изразява в пломбиране на пистолет за бензин към действаща бензиноколонка, до привеждане в съответствие на бензиностанцията със система съответстваща на ЕТАП ІІ на УБП.

За непредставен годишен доклад за 2016 г. за озоноразрушаващи вещества и флуорирани парникови газове са наложени имуществени санкции, всяка по 1 000 лв., на: „Аполо 35” ЕООД и „Свинекомплекс Бръшлян” АД (РИОСВ Русе) и Джамбо ЕС.Б“ ЕООД, „Казино Кинг“ ООД и „М.Б.М. 96“ ЕООД (РИОСВ Варна).

За неизвършени собствени периодични измервания (СПИ), в нарушение на изискванията на Закона за чистотата на атмосферния въздух, от РИОСВ Русе са съставени АУАН на: „Макена – Русе” ЕООД, „Оргахим” АД, „МБАЛ – Исперих” ЕООД, „Агротида” ООД, „Р и Г” ООД , „Сияние-96” ООД, „Карисмо” ЕООД и „Деметра” ООД. За непроведен емисионен контрол на отпадъчните газове за 2015-2016 г., от екоинспекцията е глобен ЕТ „Стиропласт – Катерина Грозева”, гр. Ветово с 200 лв.

Като превантивна мярка, с цел недопускане превишаване на нормите за серен диоксид в гр. Гълъбово, от РИОСВ Стара Загора са дадени 44 предписания на ТЕЦ-вете от Енергийния комплекс „Марица Изток”, с които е предписано на операторите намаляване на мощностите и емисиите в атмосферния въздух от централите.

От РИОСВ Пазарджик е извършена проверка по условията на издадено на „Биовет” АД, гр. Пещера разрешително за емисии на парникови газове/РЕПГ/. Не са констатирани нарушения на *Закон за изменение на климата*.

През месец юли, по направление „Биологично разнообразие и НЕМ“ са извършени проверки по сигнали на зеления телефон в РИОСВ и МОСВ за птици в безпомощно състояние. Във връзка с получен в РИОСВ Велико Търново сигнал за щъркели в безпомощно състояние в с. Масларево, с. Климентово, община Полски Тръмбеш и с. Сломер, община Павликени са извършени проверки в населените места. Проверени са всички гнезда и са дадени препоръки за наблюдение на малките и при необходимост предприемане на последващи мерки за сваляне от гнездата. Единият от щъркелите е поет от доброволец на Фондация „Дивите животни“. Другите птици са транспортирани до Спасителен център за диви животни (СЦДЖ) – гр. Стара Загора.

От постъпилите за месец юли 11 броя сигнали в РИОСВ Хасково, 10 броя са за ранени индивиди от видове включени в Приложенията на *Закона за биологичното разнообразие* (ЗБР): чухал (1 брой), мишелов (1 брой) и щъркели (8 броя). Повечето екземпляри, в зависимост от състоянието им, са изпратени за лечение или за доотглеждане в СЦДЖ – гр. Стара Загора, а в други са освободени в подходяща за тях среда.

Експерти от РИОСВ Стара Загора са взели участие в проверка на ОД МВР Стара Загора във връзка със сигнал за притежаване и продажба на препарирани защитени видове. Препарираните екземпляри се иззети по надлежния ред като веществени доказателства по досъдебно производство и са оставени на отговорно пазене в РИОСВ Стара Загора.

От РИОСВ Плевен е съставен АУАН на физическо лице, предлагащо за продажба екземпляр от защитен вид – обикновена блатна костенурка.

От РИОСВ Плевен е съставен АУАН на билкозаготвител от гр. Луковит за неводене на книга за изкупените, реализираните и наличните количества билки, а физическо лице от с. Торос е глобено с 200 лв. за това, че изкупува цвят липа, за което няма издадено позволително.

При извършена планова проверка от експерти на РИОСВ Бургас в ПЗ „Пясъчни дюни между гр. Приморско и местност „Перла“ е констатирано наличие на автомобил, за което е съставен е АУАН на нарушителя, и е наложена имуществена санкци, в размер на 5 000 лв., на „ТЙВА Интернешанъл“ ЕООД, за това, че дружеството е изградило и монтирало дървено стълбище на къмпинг „Делфин”, на територията на ПП „Странджа“, без съгласуване с МОСВ/РИОСВ От РИОСВ Плевен е констатирано извършване на незаконна сеч на липови дървета (с цел събиране на билката „лист липа“) в ЗМ „Дреновица“, за което е сезирана Районна прокуратура Червен бряг.

От регионалните инспекции са извършени проверки на защитени територии, на защитени зони и по *Закона за лечебните растения* (ЗЛР).

От експерти на РИОСВ Смолян са проверени Резерват „Червената стена“ и Защитена местност „Поречието на река Девинска“. При проверката не са констатирани нарушения и не са дадени предписания. Проверени са защитени зони BG0001031 „Родопи-Средни” за опазване на природните местообитания и на дивата флора и фауна и BG0002073 „Добростан” за опазване на дивите птици. Няма констатирани нарушения.

При извършена планова проверка от експерти на РИОСВ Бургас в ПЗ „Пясъчни дюни между гр. Приморско и местност „Перла“ е констатирано наличие на автомобил, за което е съставен е АУАН на нарушителя, и е наложена имуществена санкци, в размер на 5 000 лв., на „ТЙВА Интернешанъл“ ЕООД, за това, че дружеството е изградило и монтирало дървено стълбище на къмпинг „Делфин”, на територията на ПП „Странджа“, без съгласуване с МОСВ/РИОСВ От РИОСВ Плевен е констатирано извършване на незаконна сеч на липови дървета (с цел събиране на билката „лист липа“) в ЗМ „Дреновица“, за което е сезирана Районна прокуратура Червен бряг.

От РИОСВ Смолян са извършени 11 проверки по сигнали за нападение на мечка над селскостопанско имущество и домашни животни в землищата на: с. Чокманово и с. Кутела, община Смолян; с. Манастир, общ. Лъки; с. Триград и с. Чуреково, общ. Девин; с. Страшимир, с. Аламовци, с. Долен, общ. Златоград; гр. Чепеларе, общ. Чепеларе. При проверките е установено, че девет от щетите са нанесени от кафява мечка. При една от проверките в с. Манастир, общ. Лъки, комисията не може да потвърди, че щетата е нанесени от мечка. Една от проверките е за наличие на мечка в района на с.Манастир.

От експерти на РИОСВ Враца е извършена извънредна проверка, за осъществяване на контрола в защитените територии, във връзка с протичащо археологическо проучване на обект „Средновековен манастир „Света Троица“, попадащ в границите на резерват „Врачански карст“. При проверката не са констатирани нарушения, съгласно чл. 17 от *Закона за защитените територии* и издаденото от МОСВ разрешение за посещение в резерват „Врачански карст“.

От РИОСВ Шумен е съставен АУАН по реда на ЗЛР. Нарушението е констатирано при извършена проверка на билкозаготвителен пункт, организиран от физическо лице, при която е установено, че са изкупени количества билки от видовете листа медуница, листа липа и стрък къпина, без издадени позволителни за ползване.

За установено нарушение разпоредбите на чл. 10, ал. 1 от *Наредбата за условията и реда за извършване на оценка за съвместимостта на планове програми проекти и инвестиционни предложения с предмета и целите на опазване на защитените зони*, във връзка с чл. 31 от ЗБР, а именно неуведомяване на РИОСВ в най-ранен етап от инвестиционното предложение, през отчетния период, от РИОСВ Перник са наложени общо 4 броя имуществени санкции (по 100 лв. всяка) на юридическите лица: „МДМ 2011“ ЕООД, „Биоенерджи 55“ ЕООД, „Мебел-2006“ ЕООД и „Вива 06“ ООД.

За подобно нарушение – извършване на дейност (отглеждане на 200 броя крави), без тя да бъде съгласувана с РИОСВ, на физическо лице е съставен акт за нарушение по *Закона за опазване на околната среда* от РИОСВ Хасково.

За констатирано неизпълнение на условия от комплексното разрешително, през месеца са наложени имуществени санкции за повече от 170 000 лв. От РИОСВ Бургас, София и Перник са санкционирани „Кроношпан България“ ЕООД (в размер на 20 000 лв.) и 4 бр. имуществени санкции на „Лукойл Нефтохим Бургас”АД, (2 бр., всяка в размер на 10 000 лв. и 2 бр., всяка в размер на 20 000 лв.), „Топлофикация София” ЕАД (в размер на 30 000 лв.) „Топлофикация Перник“ АД (в размер на 15 000 лв.). От РИОСВ Бургас, след извършена оценка на представени годишни доклади от СНИ за 2016 г. на емисиите на вредни вещества, изпускани в атмосферния въздух, на „Лукойл Нефтохим Бургас” АД са наложени 6 бр. еднократни санкции по реда на ЗООС, в общ размер на 48 246 лв.

За извършване на дейност без издадено от КР – обезвреждане на отпадъци (сгуропепелна маса) на сгуроотвал, от РИОСВ Перник е санкционирано с 50 000 лв. „ТЕЦ Бобов дол” ЕАД.

За извършване драгиране на дънни маси с драгажна машина без проведена процедура по реда на Глава VІ от ЗООС, от РИСВ Бургас е наложена имуществена санкция на община Бяла, в размер на 5 000 лв.

За неоказване на съдействие на РИОСВ София при извършване на проверка е наложена имуществена санкция на „Пецитрейд” ЕООД, в размер на 15 000 лв.

За неизпълнени предписания, дадени по реда на ЗООС, от РИОСВ Пловдив е наложена имуществена санкция, в размер на 5 000 лв., на „Триглав – еделвайс“ ЕООД, гр. Казанлък. За същото нарушение, с по 2 000 лв., от РИОСВ Варна и Пловдив са санкционирани „Бултранспорт Груп“ ЕООД, кмета на с. Доброплодно и „Лем Трейдинг 2“ ООД, гр. Пловдив.

От РИОСВ Пловдив е наложена ПАМ – пломбиране на съоръжения на „Агроден“ ООД, с. Цалапица, община Марица във връзка с установена промяна на капацитета на съоръжения за съхранение на опасни химични вещества.

За констатирани административни нарушения (производство и пускане на пазара на гасена вар и варов разтвор, без извършена регистрация на химичното вещество калциев хидроксид) през месец юни 2017 г., на ЕТ „Иван Ангелов“, гр. Харманли и „Мечо – ТВТ“ ЕООД, гр. Харманли са съставени от РИОСВ Хасково през месец юли 2 броя АУАН по *Закона за защита от вредното въздействие на химичните вещества и смеси*.

***Ефект спрямо околната среда, бизнеса и обществеността***

За отчетния период проверените защитени територия и зони са в много добро състояние и се опазват и поддържат съгласно Закона за защитените територии и Закона за биологичното разнообразие. Проверените вековни дървета са в добро състояние. В билкозаготвителните пунктове не е констатирано изкупуване и наличие на защитени и лечебни растения под специален режим на опазване и ползване. В резултат от осъществен контрол значително са намалени нарушенията в защитените територии, по-конкретно в резерват „Купена“.

Спасени са защитени видове птици в безпомощно състояние - в Спасителния център за диви животни в гр. Стара Загора от РИОСВ Пловдив и Русе са изпратени щъркели, сови, кукумявка, чухал, керкенез и голям ястреб.

Упражнен е контрол върху ползването и търговията с растителни и животински видове. В следствие на засиления контрол от страна РИОСВ Смолян е постигнато опазване популацията на мурсалски чай, чрез недопускане на ползването му. В тази връзка, освен контролната дейност е проведена и кампания за запознаване на населението с мерките за опазване на вида.

През м. юли приключи гнездовия период на къдроглавите пеликани (Pelecanus crispus) - 55 двойки от вида са отгледали приблизително 110 млади екземпляра в ПР „Сребърна”.

В резултат от осъществения контрол от РИОСВ е прекратено заустването на суроватка и цвик от млекопреработвателно предприятие в канализационната мрежа на гр. Стамболийски; преустановено е замърсяването на водните обекти, в които заустват отпадъчните води на СПСОВ с. Туховища и СПСОВ с. Долен, общ. Сатовча

От експерти на РИОСВ Пазарджик са предприети действия за спиране на незаконна дейност с отпадъци.

След изпълнение на дадени предписания от РИОСВ Враца са почистени от замърсявания с отпадъци 6 броя замърсени терени и са предприети мерки за недопускане на нови нерегламентирани изхвърляния

Изпълнена е рекултивация на старо общинско депо на гр. Нови Пазар. През отчетния период са закрити 5 нерегламентирани сметища в: гр. Джебел, кв. „Прогрес“ и в селата Овчево, община Джебел, с. Бисер, община Харманли, с. Татарево, община Минерални бани и с. Жълти бряг, община Стамболово, в изпълнение на дадени от РИОСВ Хасково предписания.